IRV maak vuur onder Lesufi | Netwerk24
Deur Bonolo Selebano 14 November 2019 19:55
Die Instituut vir Rasseverhoudinge (IRV) sê hulle is vol vertroue dat die klagte wat hulle by die openbare beskermer (OB) teen Panyaza Lesufi, Gautengse LUR vir onderwys aanhangig gemaak het, die aandag sal kry wat dit verdien.
Herman Pretorius, veldtogkoördineerder van die IRV, het Donderdag by die kantore van die OB in Johannesburg met ondersoekers oor die instituut se klagte vergader.
Die IRV wil hê dat die OB onreëlmatige besteding van meer as R1,2 miljard in Lesufi se departement moet ondersoek, asook die departement se swak ontwerpte aanlyn-assesseringsplatform (gdecontent.co.za) en die Gautengse skoletoelatingskrisis, wat alles onder Lesufi se leierskap plaasgevind het.
Panyaza Lesufi. Foto: Elizabeth Sejake
Pretorius het ná die vergadering met die ondersoekers sy tevredenheid met die gesprek uitgespreek. “Dit was ’n opbouende vergadering en hulle het gesê hulle sal ons op hoogte hou. Hulle het die proses aan ons verduidelik (en gesê) die volgende stap is om die onderwysdepartement te nader oor die bewerings. Hierdie mense lyk na die regte mense om die regering verantwoordbaar te hou.”
Voor die vergadering het Pretorius daarop aangedring dat Lesufi verantwoordbaar gehou word vir die beweringe van wanadministrasie en ondoeltreffende uitgawes in sy departement.
“Die uitslag wat ons hier wil hê is verantwoordbaarheid.”
Lesufi het verlede maand in die provinsiale wetgewer in antwoord op vrae van die DA onthul dat sy departement onreëlmatige uitgawes van R1,2 miljard in die 2018/19-geldjaar aangegaan het weens tenderongerymdhede.
Steve Mabona, Lesufi se woordvoerder, het die IRV gedaag om die hof te nader met hul bewerings.
“Ons daag die IRV uit, as hulle seker is van hul storie om die hooggeregshof direk te nader sodat ons hul obsessie om ons skole op rassegronde te bedryf, kan blootlê,” het Mabona gesê.
Oupa Segalwe, woordvoerder van die OB, het gesê hy kan nog nie kommentaar lewer op die klagte nie aangesien hy nog nie daaroor toegelig is nie.
Meer oor: Instituut Vir Rasseverhoudinge | Openbare Beskermer | Herman Pretorius | Panyaza Le­Sufi
Lesufi-stelsel ‘kies namens ouers skool’
OB moet Lesufi bekyk, vra IRV